
Tórshavn, 13. februar 2009
Viðv. kunngerð um gjøld fyri umsiting og eftirlit eftir lógunum um umhvørvisvernd v.m.   

Kommunusamskipan Føroya (KSF) hevur fingið uppskot til kunngerð um gjøld fyri umsiting og eftirlit eftir lógunum um umhvørvisvernd v.m. til hoyringar. Hoyringsfreistin var 11. februar, men vísandi til teldupostsamskifti við IMR er henda útsett til 13. februar.
KSF heldur ikki, at tað er rímiligt, at tað verður skotið upp í kunngerðini, at kommunur verða síðusettar við almennar og privatar fyritøkur í mun til gjald til Umhvørvisstovuna. Verða donsku reglurnar tiknar sum dømi, so er tað so í fleiri førum, at kommunurnar á sama hátt sum staturin hava rætt til at áseta avgjøld mótvegis borgarum. Onki kann vera meira natúrligt, tá kommunurnar í Danmark sum í Føroyum eru saman við landinum/statinum um at vera umhvørvismyndugleiki.
Við fyrivarni fyri, at ásetingarnar eru generelt orðaðar, og vit ikki enn vita við nóg stórari vissu, hvat IMR meira ítøkiliga leggur í hesar, skilja vit tað soleiðis, at kommunurnar einans kunnu verða kravdar eftir gjaldi, har kommunurnar eru at meta sum brúkarar (t.d. sum eigarar av svimjuhylum), og tá kommunurnar sjálvar er myndugleiki á økinum, men ikki kunna útinna eftirlitið. 

Í mun til spurningin um brúksgjald so kunnu kommunurnar sjálvsagt bara verða kravdar eftir gjaldi, har tær beinleiðis er brúkararar. Verða krøv send kommununum, ið ganga víðari enn tað, so er ikki talan um gjald, men um ein skatt, og slíkur hevur neyvan heimild í verandi umhvørvislógum ella í uppskotinum til kunngerð.

Í mun til støðuna, har kommunurnar sjálvar er myndugleiki á økinum, men ikki útinna eftirlitið, ið so verður framt av Umhvørvisstovuni, verður tað ein avleiðing av, at kommunurnar ikki fáa heimild til at krevja upp gjald, at kommunur ikki kunnu senda rokningina fyri eftirlitið frá Umhvørvisstovuni víðari til brúkaran. Sjálvsagt er tað ikki rímiligt, at kommunurnar ikki eins og landið fáa møguleika til at fáa sínar útreiðslur aftur frá viðkomandi privata, ið eftirlit verður havt við.
Viðvíkjandi útgreiningini av gjøldum í fylgiskjalinum so samsvara hesi neyvan við málið at gera tað so ódýrt sum møguligt, sbr. § 3, stk. 2, í uppskotinum. Eisini er tað ein spurningur, um MVG er íroknað kostnaðin. Tískil metir KSF, at tað er neyðugt at útgreina fylgiskjalið nærri.
Greinarnar í uppskotinum til kunngerð eru sum nevnt rættiliga generelt orðaðar. Tí fæst ikki stórvegis av vegleiðing um, hvørjar støður (umframt eftirlit við svimjuhylum), ið man sær fyri sær, at tað kann verða aktuelt hjá kommununum at gjalda til Umhvørvisstovuna fyri viðgerð av málum um loyvi, góðkenningar og eftirlit annars. Tí vildi KSF, at IMR greinaði eitt sindur betri út, hvørjar støður hugsað verður um, har tað kann verða aktuelt, at kommunurnar gjalda til Umhvørvisstovuna fyri hennara virksemi.
Verður ikki lagt uppfyri sjónarmiðunum hjá KSF í sambandi við hesa kunngerð, so vil KSF sum tað minsta fáa í lag ein fund við IMR, har vit greiða frá okkara sjónarmiðum.  
Vinarliga vegna Kommunusamskipan Føroya.
Heðin Mortensen
/Jóan Petur Hentze

